UT: 320 ansatte i bemanningsbyrået Propuro har fått brev fra sjefen hvor de bes melde seg ut av Fellesforbundet innen en uke. Ledelsen i selskapet advarer mot forbundets støtte til Ap.

ARBEIDSLIV

– Dette er et av de groveste tilfellene av fagforeningsknusing jeg har sett. Vi vet at dette foregår i bemanningsbransjen i stor skala, men som oftest skjer det i det skjulte, sier Atle Wedaa, organisasjonsombud i Unionen Fagforening i Bergen.

De siste årene har Wedaa, sammen med Anna Sokolowska i Fellesforbundet, jobbet hardt for å få på plass en tariffavtale med Propuro, som er et av de største bemanningsbyråene på Vestlandet. Nå har såpass mange organisert seg, at det er mulig å stille krav om tariff. Reaksjonen fra ledelsen kom raskt.

I et brev som fredag ble sendt ut til de rundt 320, hovedsakelig polske, arbeiderne i selskapet, får de ansatte tilbud om bedre lønn hvis de melder seg ut av Fellesforbundet innen en uke og sender bevis for utmeldingen til ledelsen.

Ledelsen har laget en egen utmeldingsblankett som er lagt ved brevet.

Arbeidsliv: • Bemanningsbransjen har vokst raskt de siste årene, særlig innenfor bygg- og anleggssektoren. • Andelen fagorganiserte er nede rundt 10 prosent i deler av landet, og useriøse arbeidsvilkår er utbredt. • Propuro Bemanning hadde i fjor over 320 ansatte. Det store flertallet kommer fra Polen. • Retten til å være med i fagforening, uten at det skal få negative konsekvenser for lønn eller ansettelsesforhorhold, er sikret gjennom ILO-konvensjonen og arbeidsmiljøloven.

– Ap truer jobben

Daglig leder i Propuro Ketil Helland advarer i brevet mot medlemskap i Fellesforbundet fordi fagbevegelsen støtter en ny regjering.

«‘Arbeiderpartiet’ har vært veldig tydelige på at de ønsker å fjerne bemanningsbyråer fra arbeidsmarkedet, fordi de i større grad er bygget opp av utenlandske arbeidstakere som ‘stjeler’ jobben for norske arbeidstakere. Hvis Arbeiderpartiet kommer til å vinne valget til høsten, er din arbeidsplass i Propuro truet», skriver han.

– Organisasjons-friheten er helt grunnleggende og er beskyttet både i ILO-konvensjonen og arbeidsmiljøloven. Dette er et alvorlig brudd og vil få konsekvenser, sier Wedaa, som er klar på at Fellesforbundet er åpne for å forfølge saken juridisk og vurderer å oppfordre alle oppdragsgivere til full boikott av Propuro.

Står på sitt

Ketil Helland i Propuro sier til Klassekampen at han mener selskapet har sitt på det rene.

– Hvorfor har dere bedt de ansatte melde seg ut av fagforeningen?

– Fordi vi ser at flere har meldt seg inn og venter krav om tariffavtale. Det vil blant annet innebære store utgifter til pensjon som de ikke vil nyte godt av, så vi tilbyr en bedre avtale hvis de velger å stå utenfor fagforeningen.

– Det er organisasjonsfrihet i Norge, beskyttet av ILO, menneskerettighetene og arbeidsmiljøloven. Følger dere loven?

– Vi har også avtalefrihet i Norge. Jeg kan ikke skjønne at dette skal være ulovlig, sier Propuro.

– Bør arbeidsgivere komme med politiske advarsler om at regjeringsskifte betyr at folk mister jobben rett før et valg?

– Ingen kommentar, sier Helland.

Han forteller at selskapet har fått gjort en juridisk vurdering som sier at forslaget de har sendt er lovlig. Den analysen er ikke NHO Service, hvor Propuro er medlem, enig i.

– Ansatte kan oppfatte dette som et press for å ikke organisere seg. Dette er ikke en framgangsmåte vi kan støtte. Det er ikke i tråd med spillereglene i trepartssamarbeidet, sier Even Hagelien, fagsjef i NHO Service.

jos@klassekampen.no